༄། །ཚེ་དཔག་མེད་གྲུབ་པའི་རྒྱལ་མོའི་ལུགས་ཀྱི་བསྐྱེད་རྫོགས་ཟབ་ཁྲིད་ཀྱི་ཡི་གེ་འཆི་མེད་བདུད་རྩིའི་ཆུ་གཏེར་ཞེས་བྱ་བ་བཞུགས་སོ།།
ན་མོ་གུ་རུ་ཨ་པ་རི་མི་ཏ་ཨཱ་ཡུརྫྙཱ་ནཱ་ཡ། གངྒཱའི་བྱེ་མ་སྙེད་ཀྱིས་མཐའ་དང་ཚད། །མི་མངོན་ཚེ་མཆོག་དབྱིག་དེར་འགྲོ་ལ་ཡང་། །མཚན་ཙམ་འཛིན་པས་བགོ་བཤའ་སྩོལ་བའི་ལྷ། །སྙིང་དབུས་རྟག་བཞུགས་དཔྱིད་ཀྱི་དཔལ་སྐྱེད་གསོལ། །འཇམ་པའི་དཔལ་དང་སྒྲ་དབྱངས་རྒྱ་མཚོའི་བདག །རྣམ་ཀུན་མཁྱེན་སོགས་མངོན་རྟོགས་ཡོངས་གྲུབ་ཀྱང་། །དམིགས་མེད་ཐུགས་བརྩེའི་སྣང་བརྙན་སྲིད་པའི་ཚུལ། །མཁས་གྲུབ་བྱེ་བའི་དབང་པོར་སྟོན་ལ་འདུད། །རྒྱུད་དང་འབྲེལ་བའི་གདམས་པ་མཐའ་ཡས་ཤིང་། །ཕལ་ཆེར་གངས་རིའི་ཁྲོད་དུ་བྱུང་མོད་ཀྱང་། །གྲུབ་པའི་རྒྱལ་མོ་ལས་འབབ་གདམས་པའི་ཀླུང་། །འཆི་མེད་དངོས་གྲུབ་ཟིལ་དངར་འཇོ་བ་ཅན། །མཆོག་ཐུན་བཅུད་ལ་བདེ་བླག་རོལ་པའི་རྒྱུན། །མ་ཉམས་སྙན་པའི་རྔ་སྒྲས་ཁྱོན་བཀང་པ། །སྐྱེས་མཆོག་རས་ཆུང་ཞལ་ལུང་ཁྱད་པར་ཅན། །ཁྱབ་བདག་བླ་མའི་གསུངས་གསང་ཇི་བཞིན་དགོད། །དེའང་མངོན་མཐོ་དང་ངེས་པར་ལེགས་པའི་ཡོན་ཏན་ཐམས་ཅད་ཀྱི་ཕྱི་མོར་གྱུར་པ་རིང་པོར་འཚོ་བ་ནི་མཐོ་རིས་ཀྱི་དལ་རྟེན་ཐོབ་པ་ཀུན་གྱིས་དོན་དུ་གཉེར་བྱ་གཅིག་པུ་ཡིན་ལ། འཚོ་བའི་ཐབས་ཀྱང་རྒྱུ་ལ་ལྟོས་པ་དང་། རྐྱེན་ལ་ལྟོས་པ་དང་། ཕྱི་དང་ནང་དང་གསང་བའི་དབྱེ་བས་མཐའ་ཡས་པ་ཞིག་བཤད་ཀྱང་། དེ་དག་ཐམས་ཅད་ཀྱི་ནང་ནས་གནས་སྐབས་ཚེ་དང་། མཐར་ཐུག་མཆོག་གི་དངོས་གྲུབ་བདེ་བླག་ཏུ་སྟེར་བས་ཁྱད་པར་དུ་འཕགས་པ་ནི་རྒྱུད་ལས་གསུངས་པའི་བསྐྱེད་རྫོགས་ཟབ་མོ་ལ་བརྟེན་པ་འདི་དག་ཡིན། དེའི་ནང་ནས་ཀྱང་ལམ་རྐང་ཚུགས་ཤིང་ད་ལྟའི་བར་དུ་ཉམས་མྱོང་དང་གྲུབ་པའི་རྟགས་མཚན་བར་མ་ཆད་པ་ནི་ཚེ་དཔག་མེད་གྲུབ་རྒྱལ་ལུགས་སུ་གྲགས་པ་འདི་ཡིན་ལ། དེ་ལྟ་བུའི་ཁྲིད་ཀྱི་རིམ་པ་སྟོན་པར་བྱེད་པ་ལ་རྩ་བའི་ས་བཅད་གསུམ། གང་ལས་བྱུང་བའི་ཁུངས་མདོར་སྨོས། དེ་ལྟར་བྱུང་བའི་གདམས་པའི་རྣམ་གྲངས་བསྟན། ཁྲིད་གཞུང་དངོས་རྒྱས་པར་འཆད་པའོ། །དང་པོ་ནི། རྒྱལ་བས་གསུངས་པའི་ཆོས་ཚུལ་མཐའ་དག་གི་ཡང་སྙིང་གསང་སྔགས་རྡོ་རྗེའི་ཐེག་པ་ལ་དབྱེ་སྒོ་མང་དུ་མཆིས་པ་ལས། འདིར་རྒྱུད་སྡེ་དྲུག་ཏུ་དབྱེ་བའི་ནང་ཚན་རྣལ་འབྱོར་གསང་མཐའ་བདེ་མཆོག་མངོན་བརྗོད་འབུམ་པ་ལས་བཤད་པ་སྟེ། །ལྷའི་ངོ་བོ་པདྨ་གར་དབང་གི་རིགས་སུ་གཏོགས་ཀྱང་རྒྱུད་ཁུངས་ལས་དཔལ་ཧེ་རུ་ཀའི་རིགས་སུ་བྱེད་གསུངས། དེ་ལས་བྱུང་བའི་གདམས་ངག་འདི་ཉིད་མི་ཡུལ་དུ་སྣང་བར་མཛད་པ་པོ་ནི། གསང་བ་ཡེ་ཤེས་ཀྱི་སྒྱུ་འཕྲུལ་ལྷ་ལྕམ་མེ་ཏོག་མཎྜཱ་ར་བ་སོགས་སྐུ་དང་མཚན་གྱི་རྣམ་གྲངས་དུ་མར་སྟོན་ཀྱང་ཡོངས་སུ་གྲགས་པ་མ་གཅིག་གྲུབ་པའི་རྒྱལ་མོ་ཞེས་བྱ་བ་དེ་ཉིད་ཀུ་རུ་ཀུལླེའི་རིགས་སྔགས་གྲུབ་པ་ལ་བརྟེན། མགོན་པོ་ཚེ་དཔག་མེད་ཀྱིས་དངོས་སུ་རྗེས་སུ་བཟུང་ནས་རྡོ་རྗེའི་སྐུས་བསྐལ་པ་མ་སྟོང་བར་དུ་འགྲོ་བའི་དོན་མཛད་པར་བྱིན་གྱིས་བརླབས་པ་དེ་ཉིད་ཀྱིས་འཆི་མེད་ཚེའི་གདམས་ངག་རྒྱ་མཚོ་ལྟ་བུས་སྐལ་ལྡན་མཐའ་དག་རང་གི་གོ་འཕང་ལ་འགོད་བཞིན་ད་ལྟར་ཡང་འཚོ་ཞིང་གཞེས་པ་དེ་ལས། རྗེ་བཙུན་རས་ཆུང་པས་ཁྱད་ཆོས་སུ་ནོད་པ་སྟེ། དེའང་ལྷོ་བྲག་མར་པའི་ལུང་བསྟན་ལྟར་མི་ལ་བཞད་པ་རྡོ་རྗེས་ལུས་མེད་མཁའ་འགྲོའི་ཆོས་སྐོར་སོགས་ཞུ་བའི་སླད་དུ་རྒྱ་གར་དུ་བརྫངས། དེས་ཀྱང་བལ་པོ་སྦ་རི་མ་དང་། བ་ལ་ཙནྡཱ་སོགས་མཁས་གྲུབ་ཀྱི་བླ་མ་མང་དུ་བརྟེན་པ་ལས་གཙོ་བོར་གྱུར་པ་ཏི་པུ་གསང་སྔགས་སྡོང་པོ་ཞེས་ནཱ་རོ་པའི་ཐུགས་སྲས་གྲུབ་པའི་དབང་ཕྱུག་དེ་ལས་གདམས་ངག་ཟབ་ཅིང་རྒྱ་ཆེ་བ་བུམ་པ་གང་བྱོའི་ཚུལ་ནོད་ནས་བོད་དུ་ཕེབས་པར་ཉེ་བ་ན། སྐུ་ཚེ་ཟླ་བ་བདུན་ལས་མེད་པར་ལུང་བསྟན་པས་བླ་མའི་བཀའ་ལྟར་མ་གཅིག་གྲུབ་པའི་རྒྱལ་མོའི་དྲུང་དུ་བྱོན་ནས་ཚེའི་དབང་བསྐུར་བ་དང་གདམས་ངག་དཔག་ཏུ་མེད་པ་གསན། ཟླ་བ་བདུན་དུ་བསྒོམས་པས་སྔར་ལོ་བཞི་བཅུ་བཞེས་པ་ལས། སླར་ཡང་བཞི་བཅུ་ཞེ་བཞི་བསྲིངས་ཏེ་ཡོངས་བསྒྲིལ་དགུང་ལོ་གྱ་བཞིའི་བར་དུ་འགྲོ་བའི་དོན་མཛད་ཅིང་། མཐར་སྐུ་ལུས་དེ་ཉིད་ཀྱིས་ལྕང་ལོ་ཅན་དུ་གཤེགས་ཤིང་ད་ལྟའང་འཇའ་ལུས་རྡོ་རྗེའི་སྐུར་བཞུགས་སོ། །སྐྱེས་བུ་རས་ཆུང་པ་བོད་དུ་ཕེབས་ནས་རྗེ་བཙུན་མི་ལ་དང་མཇལ་བ་ན། བཀའ་ལས་ཁྱོད་ཀྱིས་ང་ལ་སྐྱེས་སུ་སྔར་བོད་དུ་མ་གྲགས་པའི་ཟབ་ཆོས་ཁྱད་པར་ཅན་ཞིག་ཕུལ་དགོས་གསུང་བ་ལྟར་གདམས་པ་འདི་ཉིད་ཕུལ་བས་རྗེ་མི་ལའང་དགུང་ལོ་བརྒྱད་ཅུ་རྩ་བཞི་བཞུགས་པར་གདའ། དེ་ནས་རིམ་པར་དྭགས་པོ་ཟླ་འོད་གཞོན་ནུ། བདེ་གཤེགས་ཕག་མོ་གྲུ་པ། འབྲི་གུང་འཇིག་རྟེན་གསུམ་མགོན། སྤྱན་སྔ་ཆོས་ཀྱི་རྒྱལ་པོ། རྒྱལ་བ་ཡང་དགོན་པ་ཆེན་པོ། ཐུགས་སྲས་སྤྱན་མངའ་རིན་ལྡན། ཀུན་མཁྱེན་ཟུར་ཕུག་ཆོས་རྗེ། འབའ་ར་བ་རྒྱལ་མཚན་དཔལ་བཟང་གི་བར་དུ་རྡོ་རྗེའི་ཚིག་གིས་རྒྱས་བཏབ་པའི་གཅིག་བརྒྱུད་མཁའ་འགྲོའི་ཁ་རླངས་མ་ཡལ་བར་བཞུགས། རྗེ་འབའ་ར་བ་ཉིད་ལ་བླ་མ་དང་ལྷ་ཡི་ལུང་གིས་གནང་བ་ཐོབ་སྟེ་སྙན་བརྒྱུད་ཡི་གེར་འགོད་པའི་བཀའ་དྲིན་མཛད་ཅིང་ལམ་སྲོལ་འདིའི་ཡིག་ཆའི་ཐོག་ལ་རིན་ཆེན་གཏེར་མཛོད་ཀྱི་སྐོར་བྱུང་། དེ་ལས་བརྒྱུད་པའི་སྲོལ་ཀ་དཔག་ཏུ་མེད་པར་གྱེས་པ་ལས། དབང་རྒྱུན་ཙམ་ནི་གངས་ཅན་དུ་གྲགས་པའི་གྲུབ་མཐའ་ཕལ་མོ་ཆེར་མ་ཁྱབ་པ་མེད་ཅིང་། ཁྲིད་རྒྱུན་ནི་འབའ་ར་རང་གི་དབོན་བརྒྱུད་ལས་བརྒྱུད་པ་དང་། དེ་ལས་ཞྭ་ལུ་དང་ཚལ་པའི་ཕྱོགས་སུ་བརྒྱུད་པ་གཉིས་དེང་སང་གཙོ་ཆེ་བར་བྱེད་གསུངས། སྔོན་དུས་ནི་ཀར་འབྲུག་གི་ཕྱོགས་སུའང་སྙན་བརྒྱུད་ཀྱི་རྒྱུན་མ་ཉམས་པར་བྱོན་ཞིང་དངོས་གྲུབ་བརྙེས་པའང་མཐའ་ཡས་པ་བྱུང་བར་སྣང་ལ། ད་ལྟའང་སྨིན་གྲོལ་གྱི་རྒྱུན་ཅི་རིགས་པར་སྣང་མོད། འདིར་ནི་འབབ་ར་བ་ནས། རྟོགས་ལྡན་རིན་ཆེན་འཕེལ་བ། འཁྲུལ་ཞིག་ཚུལ་ཁྲིམས་རྒྱལ་མཚན། དྲིན་ཆེན་མཁྱེན་རབ་ཆོས་རྗེ། ཀུན་སྤངས་ཆོས་ཀྱི་ཉི་མ། ཚར་ཆེན་བློ་གསལ་རྒྱ་མཚོ། འཇམ་དབྱངས་མཁྱེན་བརྩེའི་དབང་ཕྱུག མཁན་ཆེན་བསླབ་གསུམ་རྒྱལ་མཚན། རྗེ་བཙུན་དབང་ཕྱུག་རབ་བརྟན། མགོན་པོ་བསོད་ནམས་མཆོག་ལྡན། འཇམ་མགོན་བསོད་ནམས་མཆོག་གྲུབ། རིན་ཆེན་བསྟན་པའི་གསལ་བྱེད། འཛམ་གླིང་བློ་གྲོས་ཆོས་འཕེལ། ཨོ་རྒྱན་ངག་དབང་ཡེ་ཤེས། མཚུངས་མེད་ཆོས་གྲགས་རྒྱ་མཚོ། ངག་དབང་ཆོས་ཀྱི་རྒྱ་མཚོ། ཀུན་བཟང་ཆོས་དབྱིངས་རྡོ་རྗེ། རྗེ་བཙུན་ཞྭ་ལུ་བ་རྡོ་རྗེ་འཛིན་པ་ཆེན་པོ་རིན་ཆེན་བློ་གསལ་བསྟན་སྐྱོང་། ཐམས་ཅད་མཁྱེན་གཟིགས་ཆེན་པོ་དཀྱིལ་འཁོར་རྒྱ་མཚོའི་ཁྱབ་བདག་འཇམ་དཔལ་དབྱངས་མཁྱེན་བརྩེའི་དབང་པོའི་ཞལ་སྔ་ནས་བཀའ་དྲིན་དུ་བསྩལ་བ་སྟེ། དེ་ལྟར་བརྒྱུད་པའི་བླ་མ་ཐམས་ཅད་ཀྱང་སྤྱིར་དངོས་གྲུབ་རྣམ་པ་གཉིས་བརྙེས་ཤིང་། ཁྱད་པར་ལྷ་འདི་ཉིད་ཀྱི་བསྙེན་སྒྲུབ་ལས་སྦྱོར་མྱོང་གོམས་གདེང་དུ་ཁེལ་བས་དུས་མ་ཡིན་པའི་འཆི་བ་ཟློག་ཅིང་སྐུ་ཚེ་མཐར་ཕྱིན་ནས་བསྟན་འགྲོའི་དོན་རླབས་ཆེན་མཛད་པ་རྒྱུན་མ་ཆད་པར་བྱོན་པས་ཡིད་ཆེས་པའི་གནས་སོ། །གཉིས་པ་ནི། སྤྱིར་བརྒྱུད་པའི་བཀའ་སྲོལ་འདི་ལ་ཕྱི་སྒྲུབ་ལྷ་ཚོགས་སྟོང་ལྔ་བརྒྱ། ནང་སྒྲུབ་ལྷ་སུམ་ཅུ་རྩ་གཉིས། གསང་སྒྲུབ་ལྷ་བཅུ་གསུམ། ཡང་གསང་ལྷ་གཅིག་བུམ་གཅིག་བཅས་ཡོད་པར་གྲགས་ཤིང་། འབྲུག་ལུགས་ཞི་བ་ལྷ་མང་དང་ཁྲོ་བོ་ལྷ་མང་གི་དབང་རྒྱུན་སོགས་ཀྱང་ད་ལྟའི་བར་དུ་བཞུགས་ལ། ཁྱད་པར་དུ་གྱུར་པ་ཟབ་པའི་ཡང་རྩེ་ལྷ་གཅིག་བུམ་གཅིག་གི་སྐོར་ལའང་། ཚེའི་བྱིན་རླབས་ལ་བརྟེན་ནས་ཚེ་སྲིང་བ། བསྐྱེད་རིམ་ལ་བརྟེན་ནས་ཚེ་སྲིང་བ། རྫོགས་རིམ་ལ་བརྟེན་ནས་ཚེ་སྲིང་བ། བཅུད་ལེན་གྱི་རིལ་བུ་ལ་བརྟེན་ནས་ཚེ་སྲིང་བ་རྣམས་ཡོད་པ་ལས། བྱིན་རླབས་ནི་བསྐྱེད་རྫོགས་ཉམས་སུ་ལེན་པའི་སྔ་རོལ་དུ་ངེས་པར་ཐོབ་དགོས་ཤིང་དེའང་གྲུབ་མཐའ་སོ་སོའི་བཀའ་སྲོལ་གྱི་ཡིག་ཆ་མང་དུ་མཆིས་པ་ལས། བསྐྱེད་རྫོགས་འདི་དང་འབྲེལ་ངེས་པའི་བྱིན་རླབས། ཚེ་རྟ་ལ་བརྟེན་ནས་ཚེ་སྲིང་བ། དབང་བཞི་བྱིན་རླབས་ཀྱི་ཚུལ་དུ་བསྐུར་བ། ཚེ་ཛབ྄་བརྗོད་ཅིང་དབང་གི་ལྷ་བསྟིམ་པའི་ཕྱག་བཞེས་ཀྱི་བརྒྱན་པ་ཚར་ཆེན་ཆོས་ཀྱི་རྒྱལ་པོའི་ཡིག་ཆ་ལྟར་ལེགས་པར་ནོད་པས་ཁྱབ་ཅིང་། བཅུད་ལེན་གྱི་རིམ་པ་གཤམ་དུ་ཞར་བྱུང་འཆད་པར་འགྱུར་བ་ལས་ཤེས་པར་བྱའོ། །གསུམ་པ་བསྐྱེད་རྫོགས་ཀྱི་ཁྲིད་རིམ་དངོས་འཆད་པ་ལ་གསུམ། སྔོན་འགྲོ་དང་། དངོས་གཞི། ཉམས་ལེན་སྙིང་པོར་དྲིལ་བའོ། །དང་པོ་ལ། གཉིས། ཐུན་མོང་དང་། ཐུན་མོང་མ་ཡིན་པའི་སྔོན་འགྲོའོ། །དང་པོ་ལ་བཞི་སྟེ་རྒྱས་པར་སྤྲོ་ན་ཁྲིད་རིམ་སྤྱི་ལྟར་འཆད། བསྡུ་ན། རང་རེ་རྣམས་དལ་བ་བརྒྱད་འབྱོར་པ་བཅུ་དང་ལྡན་པའི་མི་ལུས་རིན་པོ་ཆེ་ལྷ་ལས་ལྷག་པ་ཡོན་ཏན་དུ་མའི་འབྱུང་གནས་ཀྱི་རྟེན་བཟང་པོ་ཐོབ་པ་འདི་ཉིད་སྐྱེ་བ་སྔ་མ་ཕན་ཆད་དགེ་བའི་ལས་ཚད་མེད་པ་བསགས་པའི་རྒྱུ་ལས་བྱུང་གིས། སྟེས་དབང་གིས་ཐོབ་པ་མ་ཡིན་པས། འདི་ལྟ་བུ་ཕྱིས་ནས་རྙེད་པར་དཀའ་ཞིང་། བརྒྱ་ལམ་ན་ལན་ཅིག་རྙེད་པ་འདིའང་འཚོ་བའི་རྐྱེན་ནི་ཉུང་། འཆི་བའི་རྐྱེན་ནི་མང་བས་འདོད་འབྱུང་གི་ནོར་བུ་རང་ལག་ཏུ་ཆུད་པའི་སྐབས་འདིར་ཆུད་ཟོས་སུ་མ་ཤོར་བར་ཅི་ནས་ཀྱང་སྙིང་པོ་ལོན་པ་བྱེད་དགོས། དེའང་དལ་གྱིས་བསྒྲུབ་པས་ཆོག་སྙམ་ན་དེ་ལྟའི་ལོངས་སྐབས་ཡོད་པ་མ་ཡིན་ཏེ། སྣོད་བཅུད་ཀྱི་འཇིག་རྟེན་དང་རྡོ་རྗེའི་སྐུའང་གློག་བཞིན་དུ་མི་རྟག་ན། ཉམ་ཆུང་སྲིན་བུ་ལྟ་བུའི་ཕུང་པོ་འདི་ལ་སྨོས་ཅི་དགོས། དེའང་མ་ངེས་པའི་རྐྱེན་དུ་མས་ནམ་འཆིའི་ཆ་དང་། མི་འཆི་བའི་གདེང་སུ་ལའང་མེད་པས་ད་ལྟ་ཉིད་ནས་དོན་སྒྲུབ་པ་ལ་འབད་དགོས། བསྒྲུབ་བྱ་གང་ཡང་རུང་བ་ཞིག་གིས་ཆོག་གམ་སྙམ་ན་མི་ཆོག་སྟེ། དཔེར་ན་དཔྱིད་ལ་ས་བོན་གང་བཏབ་པའི་འབྲས་བུ་སྟོན་དུས་སུ་མ་འདྲེས་པར་སྨིན་པ་ལྟར། རྒྱུ་སྡིག་པ་ལས་འབྲས་བུ་ངན་སོང་སོགས་སྡུག་བསྔལ། རྒྱུ་དགེ་བ་ལས་འབྲས་བུ་མངོན་མཐོ་ངེས་ལེགས་ཀྱི་བདེ་བ་སོ་སོར་སྨིན་ཅིང་། དེའང་མ་བྱས་པའི་ལས་དང་འཕྲད་པར་མི་སྲིད་ཅིང་རང་གིས་བྱས་པའི་ལས་འབྲས་རང་མ་གཏོགས་གཞན་སུ་ལའང་སྨིན་པར་མི་འགྱུར་བས། སྤྱིར་དགེ་བའི་བྱ་བ་ཁྱད་པར་དམ་པའི་ཆོས་ཟབ་མོ། ཡང་སྒོས་སུའང་གནས་སྐབས་མཐར་ཐུག་ཀུན་ཏུ་ཕན་བདེ་རྒྱ་ཆེན་པོ་འབྱུང་བའི་གདམས་ངག་བདུད་རྩིའི་ཉིང་ཁུ་འདི་ལྟ་བུ་ལ་རྩེ་གཅིག་ཏུ་འབད་དགོས། ཟག་པ་མ་ཟད་ཀྱི་བར་དུ་ཁམས་གསུམ་གྱི་གནས་མཐོ་དམན་གང་དུ་སྐྱེས་ཀྱང་དངོས་དང་བརྒྱུད་ནས་སྡུག་བསྔལ་གྱི་ཡོ་ལང་འབའ་ཞིག་མ་གཏོགས་བདེ་བ་བ་སྤུའི་རྩེ་མོ་ཙམ་མེད་པས། འཁོར་བའི་གནས་གྲོགས་ལོངས་སྤྱོད་ཀུན་ལ་སྐྱུགས་ནད་ཅན་གྱིས་ཟས་མཐོང་བ་ལྟར་ཞེན་པ་གཏིང་ནས་ལོག་པའི་ངེས་འབྱུང་དྲག་པོས་རྒྱུད་འཁུལ་བ་སྟེ། མདོར་ན་དལ་འབྱོར་རྙེད་དཀའ། འཆི་བ་མི་རྟག་པ། ལས་རྒྱུ་འབྲས། ངེས་པར་འབྱུང་བའི་བློ་སྟེ་བཞི་པོ་འདི་ནི་ཁྲིད་ལ་འཇུག་པ་ཀུན་གྱི་སྔོན་འགྲོ་ཙམ་དུ་མ་ཟད། ཐོག་མཐའ་བར་གསུམ་དུ་རྒྱུད་ལ་འདྲེས་ངེས་ཀྱི་བསྒོམ་བྱའི་གནད་གལ་པོ་ཆེའོ། །གཉིས་པ་ལ་བཞི། སྐྱབས་འགྲོ། སེམས་བསྐྱེད། རྡོར་སེམས་སྒོམ་བཟླས། བླ་མའི་རྣལ་འབྱོར་རོ། །དང་པོ་ལ་ལྔ། གང་ལ་སྐྱབས་སུ་འགྲོ་བའི་ཡུལ། གང་གིས་སྐྱབས་སུ་འགྲོ་བའི་གང་ཟག ཇི་ལྟར་སྐྱབས་སུ་འགྲོ་བའི་ཚུལ། དེ་ལྟར་སྐྱབས་སུ་སོང་བའི་ཕན་ཡོན། ཕན་ཡོན་དེ་དང་ལྡན་པའི་བསླབ་བྱའོ། །དང་པོ་ནི། དབེན་པའི་གནས་སུ་བདེ་བའི་སྟན་ལ་བསམ་གཏན་གྱི་སྤྱོད་ལམ་དང་ལྡན་པས་འཁོད་དེ། དམིགས་རྣམས་ལ་བློ་རྩེ་གཅིག་པས། རང་ཉིད་གང་དུ་གནས་པའི་ས་ཕྱོགས་དག་པའི་ཞིང་ཁམས་བདེ་བ་ཅན་ལྟ་བུའི་རྒྱ་ཚད་དང་བཀོད་པ་ཕུན་སུམ་ཚོགས་པའི་དབུས་སུ། དཔག་བསམ་གྱི་ལྗོན་ཤིང་ཡལ་ག་ལོ་མ་མེ་ཏོག་འབྲས་བུ་ངོ་མཚར་བས་བརྒྱན་པ་ལ་བརྟེན་པའི་པདྨ་དཀར་པོ་འདབ་མ་བཞི་པ་ཡངས་ཤིང་རྒྱ་ཆེ་བ་ལྟེ་བ་ཟེའུ་ཕོལ་དང་བཅས་པའི་དབུས་སུ། སེང་གེའམ་རྨ་བྱས་བཏེགས་པའི་རིན་པོ་ཆེའི་ཁྲི། དེའི་སྟེང་ནས་སྟེང་དུ་དར་ཟབ་ཀྱི་འབོལ་བརྩེགས། སྣ་ཚོགས་པདྨ། ཟླ་བ། ཉི་མ། རྡོ་རྗེ་སྔོན་པོ་རྒྱ་གྲམ་སྟེ་གདན་དྲུག་བརྩེགས་ཀྱི་སྟེང་དུ་རྩ་བའི་བླ་མ་རྡོ་རྗེ་འཆང་ངམ། ཚེ་དཔག་མེད་ཀྱི་རྣམ་པ་གང་ཡང་རུང་བ་ལས་བླ་མ་རྣམས་ཀྱི་བཞེད་པས་ཕྱི་མ་ཉིད་གཙོ་བོར་མཛད། སྟེང་གི་ནམ་མཁར་བརྒྱུད་པའི་བླ་མ་རྣམས་⁽1763⁾འདི་གསང་འདུས་མར་ལུགས་ཀྱི་རིམ་ལྔའི་ཁྲིད་ཀྱི་སྐབས་སུ་གསུངས་པའི་རྒྱུན་དཀྱུས་སུ་འཇག་པ་ལས། འདི་རང་གི་སྒེར་ཆོས་ནི་མིན་གསུངས་རྒྱུ་སྐར་རམ་སྤྲིན་གྱི་ཕུང་པོ་ལྟར་བཞུགས་པ། མདུན་གྱི་པད་འདབ་ལ་ཚེ་དཔག་མེད་གཙོ་བོར་གྱུར་པའི་ཡི་དམ་རྒྱུད་སྡེ་བཞིའི་ལྷ་ཚོགས། གཡས་ཀྱི་འདབ་མར་སངས་རྒྱས་སྤྲུལ་པའི་སྐུ་ཆགས་བྲལ་གྱི་རྣམ་པ་ཅན། རྒྱབ་ཏུ་དམ་པའི་ཆོས་གླེགས་བམ་དམར་པོའི་རྣམ་པ་ཨཱ་ལི་ཀཱ་ལའི་རང་སྒྲ་སྒྲོག་པ། གཡོན་དུ་ཐེག་པ་ཆེ་ཆུང་གི་དགེ་འདུན་འཕགས་པའི་ས་ལ་གནས་པ། མཐའ་སྐོར་ཏེ་དཔག་བསམ་གྱི་ཁྲོད་དུ་ཡེ་ཤེས་ཀྱི་མཁའ་འགྲོ་ཆོས་སྐྱོང་ནོར་ལྷ་བཅས་པ་སྟེ། མདོར་ན་སྐྱབས་ཀྱི་ཡུལ་དུ་གྱུར་པའི་དཀོན་མཆོག་རྩ་གསུམ་ཀུན་འདུས་སུ་བསྒོམ། གཉིས་པ་ནི། དེ་དག་གི་མདུན་དུ་རང་ཉིད། གཡས་གཡོན་དུ་ཚེ་འདིའི་ཕ་མ། མདུན་དུ་དགྲ་གདོན་སོགས་གནོད་བྱེད། མཐའ་བསྐོར་དུ་བར་མའི་འགྲོ་བ་ནམ་མཁའི་མཐའ་ཁྱབ་ཀྱི་སེམས་ཅན་མ་ལུས་པ་ཁྲོམ་འཚོགས་པ་བཞིན་འཁོད་པར་མོས། གསུམ་པ་ལ་ལྔ། རྒྱུ་འཇིགས་པ། དད་པ། སྙིང་རྗེ་གསུམ་གྱིས་ཀུན་ནས་བསླང་བ་སྟེ། དེའང་འཁོར་བ་དང་ངན་སོང་གི་སྡུག་བསྔལ་ལ་འཇིགས་པ། རང་དོན་ཡིད་བྱེད་ཀྱིས་འཇིགས་པ། ཐ་མལ་སྣང་ཞེན་གྱིས་འཇིགས་པ་སྟེ་གསུམ། ཡུལ་མཆོག་རྣམས་ཀྱི་ཡོན་ཏན་ཤེས་ནས་སེམས་དང་བའི་དད་པ། དེ་ལྟ་བུ་རང་གཞན་ཀུན་གྱིས་ཐོབ་པར་འདོད་པའི་དད་པ། སྐྱབས་གནས་རྣམས་ཀྱི་འཕྲལ་ཡུན་ཀུན་དུ་སྐྱོབ་ནུས་པར་ཡིད་གཉིས་དང་ཐེ་ཚོམ་བྲལ་བ་ཡིད་ཆེས་པའི་དད་པ་སྟེ་གསུམ། སེམས་ཅན་ཐམས་ཅད་འཁོར་བ་དང་ངན་སོང་གི་སྡུག་བསྔལ་དོས་དྲག་པས་མནར་བ་རྣམས་སྐྱོབ་འདོད་ཀྱི་བློ་བཅོས་མ་མ་ཡིན་པ་སྐྱེད་ཅིང་། དེའང་ཉན་རང་འཕགས་པ་དང་འཇིག་རྟེན་པའི་ཆེན་པོ་རྣམས་ཀྱིས་སྐྱོབ་མི་ནུས་པས་མཐར་ཐུག་གི་སྐྱབས་རྫོགས་པའི་སངས་རྒྱས་ཉག་གཅིག་སྟེ། དེ་ཉིད་ཐོབ་འདོད་ཀྱི་བློ་དང་། ཐོབ་བྱེད་ལམ་གྱི་རྩ་བ་སྐྱ